نور خان بزنجو
مجید عاجز
نور خان بزنجو ءَ گوں منی اولی ملاقات ھما اَت . کہ قاضی ءِ ملاقات ءِ تھا بیان کنئگ بوتگ اَت .. بلئے چد ءُ پد بازیں مُلاقات بوتگ اَنت اگاں زند ءَ موہ دات. دگہ برے اے کِسّھاں کاراں .. بلئے مرچی تھنا یک پروگرامے ءِ کِسّھاں کاراں. تنکہ نورخان بزنجو ءِ بابت ءَ یا آ کہ کسے ءَ نور خان نہ دیستگ. کمو ءُ باز سرپدی یے رسیت. کسّہ چو اے وڑا اِنت کہ ملانٹ ءَ یک سورے اَت .. اے سُور پی آر پی لندن ءِ صدر منصور بلوچ ءِ ناکو زتکے ءِ سُور اَت. اشاں اے سُور ءَ نورخان بزنجو، عارف بلوچ، استاد غلام رسول دینازہی ءُ شاھجھان داؤدی لوٹاھینتگ اِتنت ءُ کَڈّن کتگ اِتنت. کہ وت گاڑی یے بگر اِت ءُ بیا اِت ملانٹ ءَ. ھرچ ءُ درچ مئے سرا اَنت .. تہ نور خان ءَ گُشتگ اَت .. من ملانٹ ءَ نہ زاناں کجا اِنت .. من تاں بالیچہ ءَ کایاں. من ءَ چمدا دست بگر اِت. آیاں گُشتگ اَت گڑا بالیچہ ءَ تو کُجا کائے ..تہ نور خان ءَ پسّو داتگ اَت. کہ اے جست ءَ مجید عاجز ءَ بکن اِت. کہ آ کجا دست کپیت .. من ھم ھمودا دست کپاں. چد ءُ پد سور والھاں گوں من رابطہ کت .. استاد نور خان ءَ دست بگر ءُ ملانٹ ءَ سرئِے بکن .. من پسو دات .. اے گپّے وا نہ اِنت .. نور خان بالیچہ ءَ بئیت ءُ من دست ئِے مہ گراں .. بوت نہ کنت .. عصر قضا ءَ پد من، خالق ارمان ءُ دگہ لھتے سنگت نشتگ اِتیں. کہ ڈبل ڈوریں گاڑی یے ءَ داشت. آ وھدی موبائل ءُ دگہ سھولتے نیست اَت. کہ رابطہ بہ بوتیں .. گاڑی ءَ کہ ھوٹل ءِ دیم ءَ داشت. ما زانت کہ نور خان زئیاں. چیا کہ گاڑی ءَ لوڈ اسپیکر مان اَت .. من شتاں تہ نور خان واب اَت .. ہنچو کہ چمّ ئِے پچ کت اَنت .. گشت ئِے عاجز توئے .. چہ گاڑی ءَ در کپت من ءَ بگل ءَ کت ئِے ءُ استاد دینازئی ءِ نیمگ ءَ دست ئِے شھار دات ءُ گُشت ئِے اے استاد دینار زئی اِنت .. پدا ما نشتین ءُ چاہ واری کت . پدا در کپتیں دیم پہ ملانٹ ءَ گڑا عارف بلوچ مئے گاڑی ءَ سوار بوت ءُ کہ من خالق ارمان ءُ دگہ لھتیں ھمے گاڑی ءَ سوار اِتیں. َ نور خان، استاد دینار زئی، شھجھان داؤدی ءُ استاد رسول بخش فرید ھما وتی جند ءِ گاڑی ءَ سوار بوت اَنت. راہ ءَ عارف بلوچ ءَ گوں ما دست بست اَنت مجید ھدا ءَ بچار اِت نور خان ءَ شراب مہ وارین اِت .. کہ ھراب تراب بیت. بلئے مردنی ئیں مارا نور خان دل نہ بوت. پدا عارف ءَ کہ شراب دیست اَنت مارا شش بوتل شراب گون اَت. تہ عارف بلوچ زھر گپت ءُ گشت ئِے شما نور خان ءِ دوست نہ اِت دژمن اِت. شما بائدیں چہ پروگرام ءَ پیسر نورخان ءَ شراب مہ وارین اِت .. اگاں دل نہ منّیت چہ پروگرام ءَ پد یک بوتلے بہ نند اِت بہ ور اِت.
ھئیر کسّہ دراجکشّ بووگ ءَ اِنت … چہ درستاں پیسر شاھجھان ءَ گُشت من ءُ نور خان بزنجو، استاد دینار زئی ءُ خالق ارمان دگہ بازینے نشتگ ءُ نوشگ ءَ اِتیں. کہ یک مردمے اتک آئی ءَ پستولے گْورگیج کتگ اَت .. سد کلدار نور خان ءِ کیسگ ءَ دات ئِے ءُ گُشت ئِے. منی پرمائش ءَ بہ جن. درد ءُ گم ءِ دیار ءَ بیچارگیں جنکے .. نورخان ءَ گشت شر اِنت. پدا نور خان اسٹیج ءَ شت .. ھمے پستول والا شت ءُ اتک کہ منی پرماٰئش بہ جن. نورخان تاں ایر کپت .. اشی ءِ پرمائشے نہ گشت .. پدا کہ مئے کرّا اتک. گشیت ھمے پستوال والا بچک کج اِنت توار ئِے کن اِت . وھدے کہ بچک اتک … نورخان ءَ چہ وتی کیسگ ءَ ھما سدی کشّ ات ءُ ھمے بچک ءَ دات ءُ گُشت ئِے بہ بکش سنگت تئی پرمائش ءِ گشگ ءِ ٹیمب نہ رستگ .. آئ ءَ بگا بگا ءَ گشت انّاں استاد زرّ ءَ بِل .. بلئے نور خان ءَ آئی ءِ سدی واتر ینت . وھدے کہ آئی ءَ پشت پر کت. درّاینت ئِے .. اشی ءَ پرمائشے دیگی ات .. ھنچو بداتین ئِے من گشتگ اَت .. پستول ئِے گْورگیج ئِےکتگ ءُ زرّ دیگ ءَ اِنت. زاناں نورخان ءَ چہ پستول ءَ تْرسیت یا آئی ءَ زرّ پہ چمّ نہ دیستگ